แบงก์เริ่มอึดอัดเอ็นพีเอล้มทับ
เอ็นพีเอไตรมาสแรกพุ่งพรวด 1.39 แสนล้าน เพิ่ม 3.69% กรุงไทยแชมป์ค้างสต๊อกสูงสุด 4.4 หมื่นล้าน
21 ส.ค. 2554

เอ็นพีเอไตรมาสแรกพุ่งพรวด 1.39 แสนล้าน เพิ่ม 3.69% กรุงไทยแชมป์ค้างสต๊อกสูงสุด 4.4 หมื่นล้าน 
ธนาคารแห่งประเทศไทย (ธปท.) เปิดเผยว่า ช่วงสิ้นเดือน มี.ค. ธนาคารพาณิชย์ทั้งระบบมีสินทรัพย์รอการขาย (เอ็นพีเอ) ทั้งสิ้น 1.39 แสนล้านบาท เพิ่มขึ้นจากเดือน มี.ค. ที่มีเพียง 1.34 แสนล้านบาท หรือเพิ่มขึ้น 3.69% 
ทั้งนี้ หากเปรียบในช่วงเดือน ธ.ค. 2553 ที่มีอยู่เพียง 1.28 แสนล้านบาท จะพบว่าเพิ่มขึ้นถึง 7.68% ซึ่งสะท้อนว่าธนาคารมีการยึดทรัพย์สินหรือตีราคาทรัพย์สินแทนเงินกู้เพิ่มขึ้น หรืออีกทางหนึ่งยอดการประมูลสินทรัพย์ออกมาจากกรมบังคับคดีมีจำนวนมากขึ้น
ธนาคารพาณิชย์ที่เอ็นพีเอสูงสุดอันดับแรก คือ ธนาคารกรุงไทย มี 4.47 หมื่นล้านบาท เพิ่มขึ้นจากช่วงเดียวกันปีก่อน 6.57% ธนาคารกรุงเทพ 3.55 หมื่นล้านบาท เพิ่มขึ้น 33.30% และธนาคารกสิกรไทย 1.25 หมื่นล้านบาท เพิ่มขึ้น 7.92 % 
ขณะที่ธนาคารที่มีอัตราการเพิ่มเอ็นพีเอสูงสุด อันดับแรก คือ ธนาคารทิสโก้ เพิ่มขึ้น 22.43 ล้านบาท เพิ่มขึ้นจากช่วงเดียวกันปีก่อน 171% ธนาคารเกียรตินาคิน 6,951 ล้านบาท เพิ่มขึ้น 12.69% 
ธนาคารที่มียอดเอ็นพีเอลดลงสูงสุด อันดับแรก คือ ธนาคารทหารไทย มี 5,729 ล้านบาท ลดลง 40% ธนาคารธนชาต 585.21 ล้านบาท ลดลง 34% ธนาคารกรุงศรีอยุธยา มี 6,893 ล้านบาท ลดลง 21.18% สาเหตุที่ลดลงเพราะส่วนใหญ่จะขายออกไปให้กับบริษัทบริหารสินทรัพย์ 
ทั้งนี้ ในช่วงที่ผ่านมาที่ยอดเอ็นพีเอแต่ละธนาคารลดลงมาอย่างต่อเนื่อง ส่วนหนึ่งเป็นผลจากมาตรการของ ธปท.ที่เข้มงวดเรื่องการถือครองอสังหาริมทรัพย์ของสถาบันการเงินได้ไม่เกิน 5 ปี และการคิดการด้อยค่าของสินทรัพย์ ทำให้ธนาคารพาณิชย์แต่ละแห่งมีนโยบายที่จะเร่งระบายสินทรัพย์รอการขายออกไป พร้อมทั้งอัดกลยุทธ์จัดแคมเปญพิเศษ ทั้งลดอัตราดอกเบี้ยให้พิเศษ และให้วงเงินกู้เพื่อซื้อทรัพย์สินมากถึง 90-100% ของราคาประเมิน ทำให้ทรัพย์สินเป็นที่ต้องการของตลาด 
อย่างไรก็ตาม คาดว่าในช่วงครึ่งปีหลังหลังจากที่บรรษัทบริหารสินทรัพย์ไทย (บสท.) ปิดกิจการในเดือน มิ.ย.นี้ จะมีการทยอยเปิดให้มีการประมูลเอ็นพีเอที่มีอยู่ประมาณ 8 หมื่นล้านบาท